CELEX: 32021D1271
Language: ro
Date: 2021-07-26 00:00:00
Title: Decizia (UE, Euratom) 2021/1271 a Parlamentului European, a Consiliului și a Comisiei din 26 iulie 2021 de numire a directorului Autorității pentru Partidele Politice Europene și Fundațiile Politice Europene

2.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 277/145
               
            
         DECIZIA (UE, Euratom) 2021/1271 A PARLAMENTULUI EUROPEAN, A CONSILIULUI ȘI A COMISIEI
         din 26 iulie 2021
         de numire a directorului Autorității pentru Partidele Politice Europene și Fundațiile Politice Europene
         PARLAMENTUL EUROPEAN, CONSILIUL UNIUNII EUROPENE ȘI COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE, Euratom) nr. 1141/2014 al Parlamentului European și al Consiliului din 22 octombrie 2014 privind statutul și finanțarea partidelor politice europene și a fundațiilor politice europene (1), în special articolul 6 alineatul (3),
         având în vedere lista de candidați propusă la 15 iulie 2021 de un comitet de selecție compus din secretarii generali ai Parlamentului European, Consiliului și Comisiei, în urma unui apel public la candidaturi, în vederea numirii directorului Autorității pentru Partidele Politice Europene și Fundațiile Politice Europene,
         întrucât:
         
                     (1)
                  
                  
                     Prin articolul 6 alineatul (1) din Regulamentul (UE, Euratom) nr. 1141/2014, s-a înființat o autoritate pentru partidele politice europene și fundațiile politice europene.
                  
               
                     (2)
                  
                  
                     Articolul 6 alineatul (3) din Regulamentul (UE, Euratom) nr. 1141/2014 prevede că directorul Autorității pentru Partidele Politice Europene și Fundațiile Politice Europene este numit pentru un mandat unic de cinci ani, de către Parlamentul European, Consiliu și Comisie, hotărând de comun acord, pe baza propunerilor făcute de un comitet de selecție compus din secretarii generali ai acestor instituții, în urma unui apel deschis pentru candidaturi,
                  
               ADOPTĂ PREZENTA DECIZIE:
         
            Articolul 1
            
               (1)   Domnul Pascal SCHONARD este numit în funcția de director al Autorității pentru Partidele Politice Europene și Fundațiile Politice Europene pentru perioada cuprinsă între 1 septembrie 2021 și 31 august 2026.
            
            
               (2)   Numirea directorului se face ca agent temporar cu gradul AD 12, treapta 1.
            
            
               (3)   Numirea se face sub rezerva semnării de către directorul desemnat a declarației privind independența și absența conflictelor de interese anexată la prezenta decizie.
            
         
         
            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 26 iulie 2021.
            
               
                  Pentru Parlamentul European
               
               
                  Președintele
               
               D.M. SASSOLI
            
            
               
                  Pentru Consiliu
               
               
                  Președintele
               
               J. PODGORŠEK
            
            
               
                  Pentru Comisie
               
               
                  Vicepreședintele
               
               M. ŠEFČOVIČ
            
         
         
            (1)  JO L 317, 4.11.2014, p. 1.
      
      
         
            ANEXĂ
            DECLARAȚIE PRIVIND INDEPENDENȚA ȘI ABSENȚA CONFLICTULUI DE INTERESE
            Subsemnatul, ......................................, declar că am luat act de dispozițiile articolului 6 alineatul (3) din Regulamentul (UE, Euratom) nr. 1141/2014 al Parlamentului European și al Consiliului privind statutul și finanțarea partidelor politice europene și a fundațiilor politice europene și că îmi voi exercita funcțiile în calitate de director al Autorității pentru Partidele Politice Europene și Fundațiile Politice Europene (denumită în continuare „autoritatea”) în deplină independență și cu deplina respectare a dispozițiilor regulamentului respectiv. Atunci când acționez în numele autorității, nu voi solicita și nu voi primi instrucțiuni de la nicio instituție sau guvern sau de la vreun alt organ, birou sau agenție. Nu voi săvârși niciun act incompatibil cu natura îndatoririlor mele.
            Declar că, după cunoștința mea, nu mă aflu în nicio situație de conflict de interese. Un conflict de interese există atunci când exercitarea imparțială și obiectivă a funcției de director al autorității este compromisă din motive care țin de familie, de viața personală, de afinitatea politică, națională, filosofică sau religioasă, de interese economice sau de orice alt interes comun cu cel al beneficiarului de fonduri în temeiul Regulamentului (UE, Euratom) nr. 1141/2014. În special, declar că nu sunt deputat în Parlamentul European, nu am niciun mandat electoral și nu am calitatea de actual sau fost angajat al unui partid politic european sau al unei fundații politice europene.
            
               Dată la […],
               
                  
                     [DATA + SEMNĂTURA directorului desemnat]